**TALAJTERHELÉSI DÍJ**

A környezetterhelési díjról szóló 2003. évi LXXXIX. törvény (továbbiakban: törvény) célja, hogy elősegítse a környezetbe történő anyag- vagy energiakibocsátás csökkentését, a környezet és természet megóvása érdekében a leghatékonyabb megoldások alkalmazását, valamint az állam és a környezethasználók közötti arányos teherviselést.

A törvény alapján talajterhelési díjfizetési kötelezettség azt a kibocsátót terheli, aki a környezet terhelésével járó anyagot (pl.: szennyvizet) bocsát a talajba, a műszakilag rendelkezésre álló közcsatornára nem köt rá és helyi vízgazdálkodási hatósági, illetve vízjogi engedélyezés hatálya alá tartozó szennyvízelhelyezést, ideértve az egyedi zárt szennyvíztározót is, alkalmaz.

A talajterhelési díjat a **kibocsátónak („fogyasztónak”) kell megállapítania, bejelentenie és megfizetnie** (önadózás) a **tárgyévet követő év március 31. napjáig** az adóhatóság által rendelkezésre bocsátott nyomtatványon.

A bejelentés csak aláírással érvényes, ezért a bejelentési nyomtatványt hiánytalanul kitöltve és aláírva kérjük visszajuttatni hivatalunk adócsoportjához.

A talajterhelési díj alapja a tárgyév január 1-től december 31-ig fogyasztott víz mennyisége m3-ben, melynek ellenőrzéséhez a Tiszamenti Regionális Vízművek Zrt. Hajdú-Bihar Megyei Igazgatósága szolgáltat adatot adóhatóságunk részére.

A talajterhelési díj összegét a törvény által meghatározott egységdíj, a területérzékenységi szorzó (1,5) (**Hajdúnánáson 1.800 Ft/m3**) és a díjfizetési alap (tárgyévben fogyasztott **vízmennyiség** **m3**) szorzata adja.

A Hajdúnánás Városi Önkormányzat Képviselő-testületének talajterhelési díjról szóló
5/2016. (I. 29.) Önkormányzati Rendelete alapján **az alábbi esetekben kérhető mentesség, illetve díjkedvezmény**:

1. Az egészségkárosodási és gyermekfelügyeleti támogatásban, vagy időskorúak járadékában tárgyév január 1-jén részesülők kérelemre mentesülnek a talajterhelési díj megfizetése alól, ha a feltételek a díjfizetési időszak (tárgyév) teljes egészében fennálltak.
2. Mentesül kérelemre a talajterhelési díj megfizetése alól a 70. életévét tárgyév január 1-jéig betöltött egyedül élő személy.
3. Kérelemre a talajterhelési díj 80 %-ának megfizetése alól mentesül az a lakossági fogyasztó, aki számára ingatlanának a rendelkezésre álló csatornába való bekötése aránytalanul nagy költséggel járna. Aránytalanul nagy költségnek a 200.000 Ft feletti költség minősül, melyet a szolgáltató igazol.
4. Kérelemre mentesülhetnek a fizetési kötelezettség alól azok, akiknél az éves fogyasztásra vetített havi átlag nem haladja meg a 1,5 m3 vízfogyasztást, és a kibocsátóval közös háztartásban élők egy főre jutó jövedelme nem haladja meg a mindenkori nyugdíjminimum kétszeresét.

A lakhatási támogatásban vagy rendszeres gyermekvédelmi kedvezményben részesülők talajterhelési díjkedvezménye 2021-től megszűnt.

A fenti **mentességeket és díjkedvezményeket** csak magánszemélyeknek és személyenként kizárólag **egy ingatlan után**, a bevallás és a nyilatkozatok szabályszerű kitöltésével, a megfelelő **igazolások és szakvélemények hiánytalan csatolásával** lehet érvényesíteni legkésőbb **a bevallással egyidőben**. (Tárgyévet követő év március 31. napjáig)

A mentességek és díjkedvezmények (kivéve 4. pont) igénybevételének feltétele továbbá az is, hogy az ingatlan tulajdonosa, vagyonkezelője vagy egyéb jogcímen használója évente legalább egy alkalommal a **szennyvíz begyűjtésére és elszállítására** vonatkozó **közszolgáltatást igénybe veszi**, és azt **számlával igazolja**.

A kibocsátó köteles a vízfogyasztást és a szennyvíz elszállítását igazoló számlákat a tárgyévet követő 5. év végéig megőrizni és ellenőrzés esetén bemutatni.

Hajdúnánás Talajterhelési díj beszedési számla: **11738077-15372662-03920000**

Helyi adóügyi kérdésekben részletes tájékoztatás található Hajdúnánás honlapján, illetve további információ kérhető a Hajdúnánási Közös Önkormányzati Hivatal Közgazdasági Irodája Adóügyi Csoportjának munkatársaitól.

**Hajdúnánási Közös Önkormányzati Hivatal Adóügyi Csoportja**